Jari Sillanpää itse ei Iltalehden tietojen mukaan ole epäiltynä kyseisessä vyyhdissä. KRP ei vahvista epäiltyjen nimiä, mutta sanoo, että epäillyt henkilöt ovat samoja kuin viime elokuussa, jolloin Iltalehti uutisoi asiasta viimeksi.

Rikoskomisario Sanna Springare kommentoi laajaa seksuaalirikoskokonaisuutta, jossa viittä suomalaismiestä epäillään rankoista lapsiin kohdistuneista seksuaalirikoksista.

Keskusrikospoliisi kertoi keskiviikkona KRP-talolla Vantaalla laajasta lapsiin kohdistuneesta seksuaalirikosvyyhdistä. KRP on paljastanut ja tutkinut kokonaisuutta yhteistyössä poliisilaitosten kanssa. Epäillyt rikokset ovat tapahtuneet vuosina 2004–2018.

Yksi epäillyistä on Jari Sillanpään "hovihankkijana" tuomittu Timo Kristian Rautiomäki, joka sai 17. elokuuta neljän vuoden tuomion törkeästä huumausainerikoksesta. Rautiomäki sai kristallihuumevyyhdin kovimman rangaistuksen. Tuomion pituudesta huolimatta käräjäoikeus laski Rautiomäen tuolloin toistaiseksi vapaalle valmistautumaan uuteen oikeudenkäyntiin. Sillanpäätä itseään ei Iltalehden tietojen mukaan epäillä kyseisessä seksuaalirikoksiin liittyvässä vyyhdissä.

Tutkinnanjohtaja, rikoskomisario Sanna Springare ei ota kantaa yksittäisten epäiltyjen henkilöllisyyteen seksuaalirikosvyyhdissä. Hän kuitenkin vahvistaa, että kyseessä on sama vyyhti, josta Iltalehti uutisoi viime elokuussa. Jo tuolloin Iltalehti kertoi omiin tietoihinsa pohjaten Rautiomäen olevan epäiltynä.

Ovatko kaikki epäillyt pysyneet koko tutkinnan ajan samana?

– Joo. Samat epäillyt ovat olleet alusta lähtien. Vuoden aikana on ehkä yksi epäilty tullut lisää, mutta hän ei ole merkittävä rikoksesta epäilty, Springare vastaa.

Springare myöntää, että tapaukseen kytkeytyy huumevyyhti, josta on annettu tuomioita viime vuonna.

Onko pääepäillyllä huumausainerikostaustaa? Onko hänet tuomittu tässä metamfetamiinivyyhdissä?

– Hän on ollut huumausainerikosvyyhdissä mukana ja tutkinnan kohteena siihen liittyen.

Poliisin mukaan seksuaalirikosvyyhdin esitutkinnassa on käynyt ilmi, että lapsia on huumattu metamfetamiinilla.

Viisi epäiltyä

Eriasteisista rikoksista epäillään kaikkiaan viittä suomalaismiestä. Neljä miehistä on ollut vangittuna, mutta tällä hetkellä kaikki heistä ovat vapaina. Iltalehdellä ei tässä vaiheessa ole tietoa siitä, mikä Sillanpään ”hovihankkijan” rooli on tapauksessa ollut.

– Yksi epäilty päätekijä, kaksi epäiltyä rikoksissa mukana ollutta, yksi epäilty aloittava tekijä ja yksi, jonka epäillään tuoneen materiaalia Suomeen. Esitutkinnan perusteella kaikki epäillyt ovat linkittyneet pääepäiltyyn, joka on hallinnut isoa osaa tapahtumista ja verkostoitunut asiassa laajalle Suomessa ja ulkomailla.

Uhreina on kuusi poikaa, jotka ovat iältään 6–15-vuotiaita. Epäillyt ovat löytäneet uhrit heihin luomansa luottamusaseman kautta. Uhrien henkilöllisyyksien suojaamiseksi KRP ei kerro, millä paikkakunnilla epäillyt rikokset ovat tapahtuneet.

– Pidän erityispiirteenä sitä, että uhrit ovat poikia. Yleensä tämäntyyppiset rikokset kohdistuivat tyttöihin, Springare sanoo.

– Hän (pääepäilty) on ollut hyvin luotettava henkilö, ja sitä kautta vanhemmat ovat tutustuneet tähän pääepäiltyyn ja antaneet lasten olla pääepäillyn ja muiden epäiltyjen seurassa.

Rikosylikomisario Sari Sarani uskoo, että lapsilla ei ole ollut mahdollisuutta ilmaista kenellekään tilaansa tai he eivät ole edes ymmärtäneet itse, mitä heille tapahtuu.

– On lapsia, joilla ei ole luotettavaa aikuista. Kun on ollut pienestä pitäen hyväksikäytön kohteena, ei ymmärrä, mitä on lähtenyt tapahtumaan.

KRP:n mukaan epäillyt ”eivät erotu joukostamme”, eli ovat yhteiskuntaan integroituneita, työssäkäyviä miehiä.

Rinkimäistä toimintaa

Tutkintakokonaisuus jakautuu karkeasti kahteen osaan. Epäillyt ovat tuoneet Suomeen, jakaneet ja vastaanottaneet lasten hyväksikäyttöä kuvaavaa materiaalia, mutta lisäksi osaa epäillyistä epäillään lasten hyväksikäyttämisestä. Poliisi epäilee, että osalle uhreista on annettu metamfetamiinia tekojen aikana.

Hyväksikäyttöä on esitutkinnan perusteella tallennettu ja jaettu eteenpäin. Lievimmissä tapauksissa uhreille on näytetty aikuisviihdettä, raskaimmissa heitä on raiskattu 10 tuntia huumattuna.

Epäiltyjä rikosnimikkeitä kokonaisuudessa ovat törkeät lasten seksuaaliset hyväksikäytöt, törkeät raiskaukset, törkeät sukupuolisiveellisyyttä loukkaavat lasta esittävän kuvan levittämiset, näiden lukuisten kuvien hallussapidot, huumausainerikokset sekä sukupuolisiveellisyyttä loukkaavan lasta esittävien esitysten seuraamiset.

– Kyse on rinkimäisestä toiminnasta. Voisi puhua jopa järjestäytyneestä rikollisuudesta, Springare sanoo.

Rikostutkinta on kohdistettu 17 maahan.

Hyväksikäyttöä esittävää materiaalia on tuotu Suomeen suuria määriä: kaikkiaan digitaalisessa muodossa ollutta materiaalia on takavarikoitu noin sadan teratavun edestä. Aineisto sisältää erityisen raakaa väkivaltaa, jonka uhreina ovat pääasiassa pienet poikalapset.

– Vaikka kyseessä on seksuaalisessa mielessä hankittua CAM-materiaalia, keskeistä on väkivallan käyttö. Osa hyväksikäytöstä on kuvattu niin sanottuihin live-lähetyksiin, jossa rikosten tekemistä on mahdollista seurata reaaliajassa netin kautta. Myös osa suomalaisista uhreista on joutunut live-lähetyksiin, KRP:n tiedotustilaisuudessa kerrotaan.

Tekojen aikajaksoa korjattu 28.3. 20.15